  Виталий Пронин Удмурт театрын Выль арлы сӥзем концертъёс ортчем бере егит удмурт ужбергатӥсь Семён Семёнов аслаз ЖЖ-яз тунсыко пост гожтӥз. Статьязэ со сӥзем удмуртъёслэн театре ветлэмзылы. Семёнлэн малпамезъя, калык люкаськон интыосын удмуртъёс асьсэды чебер возьыны уг быгато.Спектакльёс, концертъёс вискын антракт луыку, удмуртъёс кафее, пырыса, асьсэлэсь сиён-юонзэс потто но сисько. Семёнлэн чакламезъя, куд-ог кышноос, пе, антракт ялэмлэсь азьлогес потыса, эшъёссылы шутэтскон инты дасяло: ӝокъёсты кыско, тырисько, официантъёслэсь колбаса вандылыны пурт, аракыенызы куноятыны пластик стакан куро.Семён вала, конечно, «Перепечкин» кафеын пыжиськемез дунтэм ӧвӧл шуыса.Со сюлмаське кылемъёсыз сярысь, кудъёсыз буфетысь перепечсэ басьтысалзы, нош пуксьыны буш инты уг шедьто.Театрын пе, огпол конферансье серекъяса шуэм: «Нош али антракт. Кин сьӧраз сиён ваиз, со сиськыны быгатоз. Нош кин ӧз вайы, со кафеын кунояськыны быгатэ». Калык куатаськиз, пе: малы со милемды ултӥя? Малы со малпа, ми уксётэк шуыса, сьӧрамы куртчон ваимы ке.Удмурт спектакльёсын но концертъёсын гинэ таӵе учыр луыны быгатэ. «Мон оскисько, мукет лулчеберет интыосын тазьы уз луы. Малы ке шуоно ми кышкаськом, калык мар шуоз. Но татын калык ӧвӧл-а мар-а..», - гожтэ Семён Семёнов.Нырысь ик вераме потэ, удмурт концертъёсы но спектакльёсы адямиос кыдёкысь гуртъёсысь лыкто. Оло, театр - кемалась адӟиськымтэ эшъёслэн пумиськон интызы. Ӟуч луись, мурт луись Ижкарын Удмурт театр одӥг гинэ сыӵе инты, кытчы удмуртъёс доразы кадь шумпотыса лыкто, тодмоосынызы но ӵыжы-выжыосынызы пумисько. Куное саламтэк-а мар-а лыктод, буш киен пырод? Ог-огдэ гажаса куноятон-кунояськон удмуртлэн сямаз пыӵамын. Малпасько, ӟуч театрын соос асьсэды тазьы уз но возе.Семён Семёнов но шонер вера, театрлэсь, пе, чеберзэ валаны луэ, курилкае, гардеробе пыраса, буфетысь сиёнзэ веръяса. Ижын улӥсь удмуртъёс бен асьсэды мукет сямен возё ни, город культураез асэсто, соин Семёнлы уг яра вань удмуртъёсты янгыше уськытыны, асьсэды возён культуразы ӧвӧл шуыса. Гуртысь но городысь адями культураез ас сяменыз вала, соослэн дунне шоры учконзы но мукет. Сое но тодыны, валаны кулэ, ваньзэ одӥг сямен мертано ӧвӧл.Лариса Дмитриева Туспуктӥз Владимир Беломорских Теги: удмуртнылкышно Удмуртнылкышнокенеш Удмурттеатр  